Document ID: 32014R0449

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 449/2014 ΤΗΣ ΕΠΙΤΡΟΠΉΣ
της 2ας Μαΐου 2014
για την τροποποίηση του εκτελεστικού κανονισμού (ΕΕ) αριθ. 498/2012 για τη χορήγηση δασμολογικών ποσοστώσεων που εφαρμόζονται στις εξαγωγές ξυλείας από τη Ρωσική Ομοσπονδία στην Ευρωπαϊκή Ένωση
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την απόφαση 2012/105/ΕΕ του Συμβουλίου, της 14ης Δεκεμβρίου 2011, για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας υπό μορφή επιστολών μεταξύ της Ευρωπαϊκής Ένωσης και της Ρωσικής Ομοσπονδίας σχετικά με τη διαχείριση των δασμολογικών ποσοστώσεων που εφαρμόζονται στις εξαγωγές ξυλείας από τη Ρωσική Ομοσπονδία στην Ευρωπαϊκή Ένωση και του πρωτοκόλλου μεταξύ της Ευρωπαϊκής Ένωσης και της κυβέρνησης της Ρωσικής Ομοσπονδίας για τις τεχνικές λεπτομέρειες εφαρμογής της εν λόγω συμφωνίας (1), και ιδίως το άρθρο 4,
Εκτιμώντας τα ακόλουθα:
(1)
Στις 22 Αυγούστου 2012 η Ρωσική Ομοσπονδία προσχώρησε στον Παγκόσμιο Οργανισμό Εμπορίου. Οι δεσμεύσεις που έχει αναλάβει η Ρωσική Ομοσπονδία περιλαμβάνουν δασμολογικές ποσοστώσεις για τις εξαγωγές ορισμένων ειδών ξύλου από κωνοφόρα δένδρα και ένα μερίδιο από τις ποσοστώσεις αυτές έχει χορηγηθεί στις εξαγωγές προς την Ένωση. Οι λεπτομέρειες της χορήγησης των εν λόγω ποσοστώσεων καθορίζονται στη συμφωνία υπό μορφή επιστολών μεταξύ της Ευρωπαϊκής Ένωσης και της Ρωσικής Ομοσπονδίας σχετικά με τη διαχείριση των δασμολογικών ποσοστώσεων που εφαρμόζονται στις εξαγωγές ξυλείας από τη Ρωσική Ομοσπονδία στην Ευρωπαϊκή Ένωση (2) (στο εξής η «συμφωνία») και στο πρωτόκολλο (3) μεταξύ της Ευρωπαϊκής Ένωσης και της κυβέρνησης της Ρωσικής Ομοσπονδίας για τις τεχνικές λεπτομέρειες εφαρμογής της εν λόγω συμφωνίας (στο εξής «το πρωτόκολλο»). Η συμφωνία και το πρωτόκολλο υπογράφηκαν στις 16 Δεκεμβρίου 2011. Εφαρμόζονται προσωρινά από την ημερομηνία προσχώρησης της Ρωσικής Ομοσπονδίας στον Παγκόσμιο Οργανισμό Εμπορίου.
(2)
Σύμφωνα με το άρθρο 4 της απόφασης 2012/105/ΕΕ, ο εκτελεστικός κανονισμός (ΕΕ) αριθ. 498/2012 της Επιτροπής (4) καθορίζει τους κανόνες για τη χορήγηση δασμολογικών ποσοστώσεων που εφαρμόζονται στις εξαγωγές ξυλείας από τη Ρωσική Ομοσπονδία στην Ευρωπαϊκή Ένωση. Ο εν λόγω κανονισμός παύει να ισχύει την ημερομηνία κατά την οποία παύει η προσωρινή εφαρμογή του πρωτοκόλλου.
(3)
Ενώ θα συνεχιστεί η προσωρινή εφαρμογή της συμφωνίας και του πρωτοκόλλου, εν αναμονή της ολοκλήρωσης των διαδικασιών για τη σύναψή τους, η εμπειρία που αποκτήθηκε από την εφαρμογή του εκτελεστικού κανονισμού (ΕΕ) αριθ. 498/2012 κατά τη διάρκεια των πρώτων τριών περιόδων ποσόστωσης κατέδειξε την ανάγκη να τροποποιηθεί το άρθρο 15 του εν λόγω κανονισμού για να ληφθεί υπόψη το χαμηλό ποσοστό χρησιμοποίησης της παραγωγικής ικανότητας των δασμολογικών ποσοστώσεων κατά τις τρεις πρώτες περιόδους ποσόστωσης. Η αναστολή της μείωση των ανώτατων ορίων εισαγωγών που προβλέπονται στα άρθρα 13 και 14 κατά τη διάρκεια της περιόδου ποσόστωσης 2015 είναι απαραίτητη για να προωθηθεί η πλήρης αξιοποίηση, κυρίως από τους παραδοσιακούς εισαγωγείς, των δασμολογικών ποσοστώσεων που κατανέμονται στις εξαγωγές στην Ένωση.
(4)
Επομένως, ο εκτελεστικός κανονισμός (ΕΕ) αριθ. 498/2012 πρέπει να τροποποιηθεί αναλόγως.
(5)
Τα μέτρα που προβλέπονται στον παρόντα εκτελεστικό κανονισμό είναι σύμφωνα με τη γνώμη της μόνιμης δασικής επιτροπής, που συστάθηκε με την απόφαση 2012/105/ΕΕ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 15 του εκτελεστικού κανονισμού (ΕΕ) αριθ. 498/2012 αντικαθίσταται από το ακόλουθο κείμενο:
«Άρθρο 15
1. Εάν πληρούνται ταυτόχρονα οι όροι για μείωση των ανώτατων ορίων εισαγωγών που προβλέπονται στα άρθρα 13 και 14, εφαρμόζεται μόνο η μεγαλύτερη μείωση (Ri ή ri).
2. Οι διατάξεις των άρθρων 13 και 14 δεν εφαρμόζονται κατά την πρώτη περίοδο ποσόστωσης έπειτα από τις τρεις πρώτες περιόδους ποσόστωσης.».
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 2 Μαΐου 2014.

Labels: 18
3
1